ཞེས་མཉམ་འགྲོགས་རྣམས་ཀྱིས་ཁྱོད་རང་གིས་མཁས་དབང་འདིའི་ལོ་རྒྱུས་ཤིག་བྲིས་ཐུབ་ན།མ་འོངས་པའི་དགེ་ལུགས་རྒྱུགས་སྤྲོད་པ་རྣམས་ལ་ཕན་པར་འདུག་ཅེས་བསྐུལ་བར་བརྟེན།ལོ་གྲངས་དུ་མའི་བར་དུ་བཙལ་ཀྱང་འདིའི་ལོ་རྒྱུས་ཤིན་ཏུ་བསྡུས་པ་ཞིག་མ་གཏོགས་མ་རྙེད།ད་ལྟ་འཚོ་བཞིན་བཞུགས་པའི་སྐྱེས་ཆེན་དམ་པ་སེར་བྱེས་ལྷོ་བ་སྤྲུལ་སྐུ་མཆོད་རྟེན་རིན་པོ་ཆེ་དང༌།བྲ་ཏི་དགེ་བཤེས་བྱམས་པ་ཆོས་འཕེལ་རྣམ་གཉིས་ལ་བཀའ་འདྲི་ཞུས་པ་དང༌།ཁྱད་པར་དུ་ཡང་མཆོད་རྟེན་རིན་པོ་ཆེས།སེར་བྱེས་ལྷོ་པ་ཁང་ཚན་དུ།འཇམ་དབྱངས་དཀར་པོའི་རྗེས་གནང་སྩོལ་སྐབས།རིན་པོ་ཆེ་རང་གི་བླ་རྒྱུད་བྲ་ཏི་འཇམ་དབྱངས་དཀར་པོ་ནས་བར་མ་ཆད་པར་རྒྱུད་པ་ཡིན་པ་དང༌།མཁས་དབང་འདི་ལ་འཇམ་དབྱངས་དཀར་པོ་ཞེས་བཏགས་པའི་རྒྱུ་མཚན་བཅས་བཀའ་སྩལ་གནང་བ་རྣམས་རང་གི་རྣ་ལམ་དུ་ཐོས་པ་བཞིན་འདིར་བཀོད་པ་མ་གཏོགས་ཁོ་བོས་རང་བཟོ་བྱས་པ་མ་ཡིན་ནོ།།།།